Ανακοίνωση βάσει του άρθρου 12 παράγραφος 2 του Νόμου του 1984 για τις τηλεπικοινωνίες

Πρόταση τροποποίησης όλων των αδειών εκμετάλλευσης δημοσίων τηλεπικοινωνιών

(2002/C 33/10)

1. Ο γενικός διευθυντής τηλεπικοινωνιών (εφεξής καλούμενος ο "διευθυντής"), σύμφωνα με το άρθρο 12 παράγραφος 2 του νόμου του 1984 για τις τηλεπικοινωνίες, όπως τροποποιήθηκε από το νόμο του 2000 για τις ηλεκτρονικές επικοινωνίες (εφεξής καλούμενου ο "νόμος"), διά του παρόντος ανακοινώνει ότι προτείνει να τροποποιηθούν όλες οι άδειες που χορηγήθηκαν κατά το χρονικό διάστημα από 22 Ιουνίου 1984 έως 18 Ιανουαρίου 2002, βάσει του άρθρου 7 του νόμου, σε ιδιώτες οι οποίοι ορίσθηκαν με απόφαση, βάσει του άρθρου 9 του νόμου, ως κάτοχοι συστημάτων δημοσίων τηλεπικοινωνιών· οι εν λόγω άδειες εν συνεχεία αναφέρονται ως "άδειες εκμετάλλευσης δημοσίων τηλεπικοινωνιών".

2. Η επίπτωση και η αιτιολόγηση των προτεινόμενων τροποποιήσεων περιγράφονται στη συνέχεια, στο "σχέδιο τροποποίησης". Πλήρης ανάλυσή τους περιέχεται στο έγγραφο διαβούλευσης του Ιουνίου με θέμα την επισκόπηση της χρήσης του εξοπλισμού αυτόματης κλήσης (Use of automatic calling equipment review). Το πλήρες κείμενο της προτεινόμενης τροποποίησης καθορίζεται στο παράρτημα B της δήλωσης Oftel του Ιανουαρίου 2002. Και τα δύο έγγραφα διατίθενται στην ιστοθέση του Oftel www.oftel.gov.uk.

3. Στο άρθρο 12A παράγραφος 7 του νόμου προβλέπεται ότι μια τροποποίηση θεωρείται ότι συνιστά άρση κανονιστικών ρυθμίσεων όταν:

α) αποτέλεσμα των προς τροποποίηση όρων είναι να επιβάλλουν υποχρέωση στον κάτοχο της άδειας στην οποία περιλαμβάνονται οι όροι αυτοί·

β) με την τροποποίηση αίρεται ή μειώνεται η υποχρέωση χωρίς να καταργείται η απαραίτητη προστασία και

γ) η τροποποίηση γίνεται κατά τρόπο ώστε κανείς κάτοχος άδειας που έχει χορηγηθεί βάσει του άρθρου 7 του νόμου σε ιδιώτη δεν θα βρίσκεται, εξαιτίας της τροποποίησης αυτής, σε υπερβολικά μειονεκτική θέση όταν ανταγωνίζεται με τον κάτοχο άδειας στην οποία περιλαμβάνονται οι εν λόγω όροι.

4. Κατά την άποψη του διευθυντή, η προτεινόμενη τροποποίηση των αδειών εκμετάλλευσης δημοσίων τηλεπικοινωνιών συνιστά άρση κανονιστικών ρυθμίσεων, υπό την έννοια του άρθρου 12Α παράγραφος 7, για τους λόγους που εκτίθενται στο "σχέδιο τροποποίησης" που ακολουθεί.

5. Ο διευθυντής ζητεί να διατυπωθούν παρατηρήσεις σχετικά με την προτεινόμενη τροποποίηση των αδειών εκμετάλλευσης δημοσίων τηλεπικοινωνιών. Οι ενδιαφερόμενοι μπορούν να διατυπώσουν απόψεις σχετικά με την προτεινόμενη τροποποίηση επί 28 ημέρες από τη δημοσίευση της παρούσας ανακοίνωσης. Δεν θα υπάρξει περαιτέρω προθεσμία για να σχολιάσουν οι ενδιαφερόμενοι τις απόψεις που θα υποβληθούν κατά το προαναφερόμενο χρονικό διάστημα. Με βάση το άρθρο 12 παράγραφος 6Δ του νόμου, για να εκληφθούν ως επίσημες αντιρρήσεις οι αρνητικές απόψεις που θα έχουν διατυπωθεί κατά της προτεινόμενης τροποποίησης, θα πρέπει να συνοδεύονται από γραπτή δήλωση ότι συνιστούν αντίρρηση.

6. Οι απόψεις ή αντιρρήσεις σχετικά με την προτεινόμενη τροποποίηση μπορούν να υποβληθούν στην κ. Selina Chadha, Oftel, 50 Ludgate Hill, London EC4M 7JJ, United Kingdom (τηλ. +44 207 634 53 07, e-mail: selina.chadha@oftel.gov.uk) το αργότερο έως τις 18 Φεβρουαρίου 2002.

7. Εμπιστευτικές πληροφορίες πρέπει σαφώς να επισημαίνονται ως τέτοιες και να παρέχονται ιδιαιτέρως σε εμπιστευτικό παράρτημα. Όλες οι απόψεις ή οι αντιρρήσεις που λαμβάνει η υπηρεσία Oftel, εξαιρέσει των εγγράφων που έχουν χαρακτηρισθεί ως εμπιστευτικά, θα είναι διαθέσιμες προς εξέταση στην μονάδα της Oftel "Research and Intelligence Unit" και ενδεχομένως θα δημοσιεύονται.

8. Σύμφωνα με το άρθρο 12 παράγραφος 2 του νόμου, ο διευθυντής οφείλει να εξετάσει κάθε άποψη ή αντίρρηση επί των προτεινόμενων τροποποιήσεων που έχει υποβληθεί δεόντως και δεν έχει αποσυρθεί. Με την επιφύλαξη της εν λόγω εξέτασης, ο διευθυντής προτείνει να γίνουν οι τροποποιήσεις το συντομότερο δυνατό, αφού ολοκληρωθεί η νόμιμα προβλεπόμενη διαδικασία διαβούλευσης.

9. Αντίγραφα των προτεινόμενων τροποποιήσεων και πλήρης κατάλογος των αδειών που αυτές αφορούν μπορούν να ζητηθούν από την κ. Gabrielle Dakhama, Oftel, 50 Ludgate Hill, London, EC4M 7JJ, United Kingdom (tel. 44 207 634 87 35, e-mail: gabrielle.dakhama@oftel.gov.uk).

ΣΧΕΔΙΟ ΤΡΟΠΟΠΟΙΗΣΗΣ

1. Απαλείφεται η λέξη "γραπτώς" (in writing) στον όρο 17 παράγραφος 2 στοιχείο α.

2. Στην παρούσα μορφή του, ο όρος 17 απαγορεύει τη χρήση εξοπλισμού αυτόματης κλήσης όταν η προκύπτουσα κλήση δεν αποτελεί προφορική συνομιλία, εκτός εάν έχει συναινέσει γραπτώς ο αποδέκτης της κλήσης.

3. Η επίπτωση της τροποποίησης είναι ότι οι κάτοχοι αδειών δεν θα είναι πλέον υποχρεωμένοι να λαμβάνουν γραπτή συναίνεση.

4. Ο διευθυντής θεωρεί ότι η απαίτηση για γραπτή συναίνεση αποτελεί τροχοπέδη για την ανάπτυξη και την εμπορική προώθηση νέων προϊόντων και υπηρεσιών, ωφέλιμων για τους καταναλωτές. Διατηρώντας την απαίτηση για συναίνεση εξασφαλίζεται η επαρκής προστασία των καταναλωτών. Ωστόσο, η κατάργηση της απαίτησης για γραπτή συναίνεση θα επιτρέψει την παροχή περισσότερων προϊόντων και υπηρεσιών που χρησιμοποιούν εξοπλισμό αυτόματης κλήσης, επιτρέποντας στους καταναλωτές να επωφελούνται από αυτόματες υπηρεσίες εφόσον το επιθυμούν. Η θέση αυτή ευθυγραμμίζεται με τη μακροπρόθεσμη στρατηγική του Oftel σύμφωνα με την οποία οι κανονιστικές ρυθμίσεις πρέπει να είναι οι ελάχιστες απαραίτητες για την επίτευξη του επιθυμητού αποτελέσματος.

5. Ο διευθυντής θεωρεί ότι η παρούσα τροποποίηση συνιστά άρση κανονιστικών ρυθμίσεων για τους ακόλουθους λόγους:

i) στην παρούσα μορφή του, ο όρος 17 επιβάλλει υποχρέωση στους κατόχους άδειας καθώς απαγορεύει τη χρήση εξοπλισμού αυτόματης κλήσης όταν η προκύπτουσα κλήση δεν αποτελεί προφορική συνομιλία, εκτός εάν έχει συναινέσει γραπτώς ο αποδέκτης της κλήσης·

ii) με την προτεινόμενη τροποποίηση μειώνεται αυτή η υποχρέωση καθώς καταργείται η απαίτηση για γραπτή συναίνεση. Δεν καταργείται η απαραίτητη προστασία καθώς διατηρώντας την απαίτηση συναίνεσης, πλην όμως όχι γραπτής, εξασφαλίζεται η απαραίτητη προστασία των καταναλωτών· και

iii) με την τροποποίηση δεν θα βρίσκεται σε υπερβολικά μειονεκτική θέση κανείς κάτοχος άδειας που έχει χορηγηθεί βάσει του άρθρου 7 του νόμου σε ιδιώτη καθώς η προτεινόμενη τροποποίηση θα ισχύει για όλους τους κατόχους άδειας οι οποίοι ορίσθηκαν, σύμφωνα με το άρθρο 9 του νόμου, ως κάτοχοι συστημάτων δημοσίων τηλεπικοινωνιών.